जसकौर बोलीं- मन विचलित करने वाली घटना, PM भी दुखी
केंद्र सरकार की योजनाओं का फीडबैक लेने व राज्य की कांग्रेस सरकार के खिलाफ चलाए जा रहे 'नहीं सहेगा राजस्थान' अभियान के तहत रविवार को सांसद जसकौर मीणा दौसा के दौरे पर रही। सांसद ने मणिपुर में हिंसा व गैंगरेप की घटनाओं को लेकर बड़ा
केंद्र सरकार की योजनाओं का फीडबैक लेने व राज्य की कांग्रेस सरकार के खिलाफ चलाए जा रहे 'नहीं सहेगा राजस्थान' अभियान के तहत रविवार को सांसद जसकौर मीणा दौसा के दौरे पर रहीं। सांसद ने मणिपुर में हिंसा व गैंगरेप की घटनाओं को लेकर बयान दिया।
उन्होंने कहा पश्चिम बंगाल व मणिपुर में दलित आदिवासी महिलाओं के साथ हुआ घटनाक्रम मन को विचलित करने वाला है। सभ्य समाज में ऐसे किसी भी घटनाक्रम को स्वीकार नहीं किया जा सकता। प्रधानमंत्री नरेंद्र मोदी ने भी इस घटना को लेकर कड़ा रोष व्यक्त किया है, दोषियों को बख्शा नहीं जाएगा।
उन्होंने कहा पिछले साढे 4 साल में राज्य में कांग्रेस शासन में महिला उत्पीड़न चरम पर है, पेपर लीक व भर्ती प्रक्रिया में गड़बड़ी से युवाओं का भविष्य चौपट हो गया, बेटियां सुरक्षित नहीं हैं, किसानों के आंसू नहीं सूख रहे, भ्रष्टाचार बेलगाम हो गया है।
ऐसे में कांग्रेस सरकार की नाकामियों का खामियाजा राजस्थान के लोग अब और नहीं भुगतेंगे। इसके लिए भाजपा द्वारा पूरे प्रदेश में 'नहीं सहेगा राजस्थान' कैम्पेन चलाया जा रहा है। इसे लेकर बीजेपी कार्यकर्ता गांव-ढाणियों तक पहुंचकर लोगों को जागरूक कर रहे हैं।
वोट के लिए अटका रहे फुटओवर ब्रिज का निर्माण
उन्होंने कहा राजस्थान सरकार प्रदेश के विकास में रोड़ा अटका रही है। दौसा में रेलवे का एक फुटओवर ब्रिज का निर्माण होना था, इसके लिए राज्य सरकार के स्तर पर लिंकेज का कार्य होना था, लेकिन कांग्रेस के लोग वोट बैंक की फसल के लिए काम को अटका रहे हैं।
हाल ही में बर्खास्त किए गए मंत्री राजेंद्र गुढ़ा द्वारा दिए गए बयान को लेकर सांसद ने कहा सरकार के मंत्री को महिला अत्याचार के मुद्दे पर सच बोलने की सजा मिली है।
केंद्र सरकार की योजनाओं को सराहा
सांसद ने कहा कि दौसा नगर परिषद क्षेत्र के वार्ड नंबर 54 में युवाओं और महिलाओं से संवाद के दौरान उन्होंने राज्य सरकार के खिलाफ गुस्सा जाहिर किया। इससे प्रतीत होता है कि कांग्रेस सरकार के खिलाफ लोगों में नाराजगी है, जिसका असर आगामी विधानसभा चुनाव में देखने को मिलेगा।
वहीं केंद्र सरकार द्वारा संचालित किसान कल्याण निधि, गैस सिलेंडर, स्वच्छ भारत अभियान समेत अन्य कई योजनाएं लोगों के लिए फायदेमंद साबित हो रही हैं। क्योंकि केंद्र सरकार हमेशा गरीब कल्याण को ध्यान में रखकर नीतियों का निर्माण करती है।
सांसद ने कहा कि केंद्र सरकार की योजनाओं को धरातल तक पहुंचाने के लिए गांव-ढाणियों का दौरा कर लाभार्थियों से संवाद कर रही हूं। जिससे कि केंद्र की योजनाओं का ज्यादा से ज्यादा लोगों को फायदा मिल सके। इस दौरान भाजपा पदाधिकारी भी मौजूद रहे।
वीडियो: भास्कर जैमन